C 47/62
BG
Официален вестник на Европейския съюз
7.2.2023 г.
Вторник, 5 юли 2022 r.
111. призовава Комисията да обвърже предстоящата стратегия за полагането на грижи с европейския план за действие за социалната икономика, като повиши осведомеността относно потенциала на социалната икономика за подобряване на условията на труд в сектора на полагането на грижи, както и като създаде възможности за по-добър достъп на жените до качествени работни места, и призовава държавите членки да направят инвестиции за развитието на икономиката в сектора на полагането на грижи, като отчитат надлежно аспектите на човешкия фактор в сектора; 112. признава и цени грижите, предоставяни от гражданското общество и организациите с нестопанска цел, като НПО, пациентски организации, благотворителни и религиозни или други институции; 113. призовава държавите членки да формулират и преразгледат своите политики в областта на полагането на грижи в постоянен диалог със социалните партньори, експертите, гражданското общество, НПО, публичните органи на национално равнище и на равнището на ЕС, представителните организации на получателите на грижи и на лицата, полагащи официални и неформални грижи, с цел подкрепа за създаването на ефективни решения на политиката за социални грижи, които отговарят на потребностите на хората по места; подчертава значението на активните консултации на лицата, полагащи грижи, и на лицата, получатели на грижи, и техните представителни организации по разработването, изпълнението и мониторинга на предстоящата Европейска стратегия за полагането на грижи; приканва Комисията и държавите членки да започнат дискусия относно връзката между технологиите и качеството на грижите; 114. призовава Европейската комисия да предприеме научни изследвания, за да разбере по-добре икономическото и общественото въздействие на неадекватното предоставяне на грижи на лицата, нуждаещи се от грижи и подкрепа, и да осигури финансиране, по-специално в рамките на бъдещата платформа, за научноизследователски проекти относно социалното въздействие на редките заболявания, от гледна точка на пациентите, и за мрежи и иновативни проекти в целия ЕС, които позволяват на държавите членки съвместно да създават и прехвърлят добри практики и иновативни модели на грижи, също така със специален акцент върху най-разпространените заболявания и заболяванията, причиняващи увреждания, включително ревматични и мускулно-скелетни заболявания; 115. призовава Комисията да гарантира, че Европейският институт за равенство между половете, Европейската фондация за подобряване на условията на живот и труд и други имащи отношение агенции разполагат с подходящи ресурси, за да наблюдават и анализират дали и как политиките осъществяват планираните подобрения в сектора на полагането на грижи, включително по отношение на достъп, качество, равенството между половете, инфраструктурата и равновесието между професионалния и личния живот; 116. призовава за външна научна и етична оценка на справянето с пандемията от COVID-19 в сектора на полагането на грижи, на действията на Европейския съюз като цяло, както и на действията на държавите членки, както и за оценка на степента на подготвеност на ЕС за пандемии, и призовава държавите членки и Комисията да проучат причините за големия дял на заразените с COVID-19 и смъртните случаи при услугите за настаняване на възрастни хора, хора с увреждания и други заведения за социални услуги, както и дали правата на човека и правата на пациентите са били пренебрегвани или нарушени, за да се извлекат необходимите поуки и да се предотврати повторното възникване на такива трагедии в бъдещите кризи; o o 117.
o
Възлага на своя председател да предаде настоящата резолюция съответно на Съвета и на Комисията.